Document ID: 32002D0268

A Bizottság határozata
(2002. április 8.)
a nikobifennek, a tritoszulfuronnak és a bifenazátnak a növényvédő szerek forgalomba hozataláról szóló 91/414/EGK tanácsi irányelv I. mellékletébe történő lehetséges felvétele céljából részletes vizsgálatra benyújtott dokumentációk teljességének elvi elismeréséről
(az értesítés a C(2002) 1306. dokumentummal történt)
(EGT vonatkozású szöveg)
(2002/268/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2001/103/EK [1] bizottsági irányelvvel módosított, a növényvédő szerek forgalomba hozataláról szóló, 1991. július 15-i 91/414/EGK [2] tanácsi irányelvre és különösen annak 6. cikke (3) bekezdésére,
mivel:
(1) A 91/414/EGK irányelv előírja a növényvédő szerekben felhasználható engedélyezett hatóanyagok közösségi jegyzékének összeállítását.
(2) A németországi BASF AG 2001. április 26-án dokumentációt nyújtott be a nikobifen hatóanyagra vonatkozóan, a hatóanyagnak a 91/414/EGK irányelv I. mellékletébe történő felvételére irányuló kérelemmel együtt. A németországi BASF AG 2001. június 8-án kérelmet nyújtott be a német hatóságokhoz a tritoszulfuronra vonatkozóan. A Crompton Europe Ltd. 2001. július 23-án kérelmet nyújtott be a holland hatóságokhoz a bifenazát hatóanyagra vonatkozóan.
(3) Németország és Hollandia hatóságai tájékoztatták a Bizottságot arról, hogy az előzetes vizsgálatok szerint az érintett hatóanyagokra vonatkozó dokumentációk vélhetően megfelelnek a 91/414/EK irányelv II. mellékletében meghatározott adat- és információszolgáltatási követelményeknek. A benyújtott dokumentációk - az érintett hatóanyagot tartalmazó növényvédő szer tekintetében - vélhetően megfelelnek a 91/414/EGK irányelv III. mellékletében megállapított adat- és információszolgáltatási követelményeknek. Ezt követően - a 6. cikk (2) bekezdésének előírásaival összhangban - a dokumentációkat a kérelmezők benyújtották a Bizottságnak és a többi tagállamnak, és átadták a Növény-egészségügyi Állandó Bizottságnak.
(4) E határozattal hivatalosan kell megerősíteni, hogy a dokumentációkat úgy kell tekinteni, mint amik elvben megfelelnek az irányelv II. mellékletében és - legalább egy, az érintett hatóanyagot tartalmazó növényvédő szer tekintetében - a III. mellékletében megállapított adat- és információszolgáltatási követelményeknek.
(5) Ez a határozat nem sérti a Bizottság arra vonatkozó jogát, hogy a kérelmezőtől a referens tagállam számára további adatokat vagy információkat kérjenek, a dokumentáció bizonyos pontjainak tisztázása érdekében.
(6) Az e határozatban előírt rendelkezések összhangban vannak a Növény-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Az e határozat mellékletében meghatározott - és a Bizottsághoz és a tagállamokhoz az e hatóanyagoknak a 91/414/EGK irányelv I. mellékletébe történő felvételére vonatkozóan benyújtott - hatóanyagokra vonatkozó dokumentációk, elvben megfelelnek a 91/414/EGK irányelv II. mellékletében megállapított adat- és információszolgáltatási követelményeknek.
A dokumentációk - figyelemmel a javasolt felhasználásra - a hatóanyagot tartalmazó növényvédő szer tekintetében megfelelnek a 91/414/EGK irányelv III. mellékletében megállapított adat- és információszolgáltatási követelményeknek is.
2. cikk
A referens tagállamok folytatják az érintett dokumentációk részletes vizsgálatát, és a Bizottság részére a lehető leghamarabb, de legkésőbb e határozatnak az Európai Közösségek Hivatalos Lapjában történő kihirdetését követő egy éven belül jelentik vizsgálataik következtetéseit az érintett hatóanyagnak a 91/414/EGK irányelv I. mellékletébe történő felvételének pozitív vagy negatív elbírálására, és az ezzel kapcsolatos feltételekre vonatkozó javaslattal együtt. A referens tagállam értesíti a kérelmezőket az e határozat mellékletében felsorolt hatóanyagokról.
3. cikk
Ennek a határozatnak a tagállamok a címzettjei.
Kelt Brüsszelben, 2002. április 8-án.

Labels: 0
3
6